b'\n_START_ARTICLE_\nDramski premi govor\n_START_PARAGRAPH_\nDramski premi ali direktni govor (latinsko dirigere = nameriti) je tisti del besedila, ki ga v gledali\xc5\xa1\xc4\x8du govore igralci. Igralci lahko podajajo dvogovor ali samogovor.\n_START_SECTION_\nDvogovor\n_START_PARAGRAPH_\nDvogovor ali dialog (gr\xc5\xa1ko dialogos = dvogovor) je pogovor med dvema ali ve\xc4\x8d osebami. Dialog pride do posebno u\xc4\x8dinkovitega izraza z epigramatsko priostreno stihomitijo (gr\xc5\xa1. stihomyh\xc3\xa9uo = govorim v verzih, odgovarjam z verzom na verz), to je tak na\xc4\x8din dialoga, kjer vsak izmed nastopajo\xc4\x8dih izgovori naenkrat samo po en verz. V svetovni dramatiki velja za enega najbolj ob\xc4\x8dudovanih dialogov ostri spopad med Brutom in Kasijem v 3. prizoru IV. dejanja Shakespearovega Julija Cezarja._NEWLINE_Kadar pa nastopi na odru mno\xc5\xbeica, takrat pa je govora o mno\xc5\xbei\xc4\x8dni ali ansambelski sceni (fr. ensemble = skupaj). Znan ansambelski prizor je prav tako v Shakespearovem\xc2\xa0\xc2\xbbJuliju Cezarju\xc2\xab\xc2\xa0v III. dejanju, ko se po Cezarjevem umoru zbere rimsko ljudstvo okoli Antonija.\n_START_SECTION_\nSamogovor\n_START_PARAGRAPH_\nSamogovor ali monolog (gr\xc5\xa1. monol\xc3\xb3gos = samogovor) je pogovor s samim seboj. Odkriva pogled v junakovo notranjost. Gr\xc5\xa1ka drama monologa ni poznala; tam se je junak v takem primeru posvetoval z zborom. V kasnej\xc5\xa1ih dobah pa se je monolog izbojeval pomembno mesto. Splo\xc5\xa1no znan je Hamletov monolog v III. dejanju istoimenske Shakespearove tragedije: \xc2\xa0\xc2\xbbBiti, ne biti: to je tu vpra\xc5\xa1anje\xc2\xab._NEWLINE_Kasneje je realisti\xc4\x8dna drama monolog kot nekaj nenaravnega opustila in na njegovo mesto postavila nemo sceno. V tej junak le s kretnjami in z mimiko izra\xc5\xbea svoje du\xc5\xa1evno stanje._NEWLINE_Prav tako se novej\xc5\xa1i dramatiki ogibajo takih igral\xc4\x8devih opazk sebi ali gledalcem, ki jih soigralci ne smejo sli\xc5\xa1ati, in jih navadno ozna\xc4\x8dujejo z\xc2\xa0\xc2\xbbgovorjenjem zase\xc2\xab.\xc2\xa0\xc2\xbbGovorenje zase\xc2\xab\xc2\xa0razbija iluzijo reni\xc4\x8dnega dogajanja.'